Document ID: 32012D0031

A BIZOTTSÁG VÉGREHAJTÁSI HATÁROZATA
(2011. december 21.)
a 91/496/EGK és a 97/78/EK tanácsi irányelveknek megfelelően az állat-egészségügyi határállomásokon ellenőrizendő termékek és állatok jegyzékéről szóló 2007/275/EK bizottsági határozat I. mellékletének módosításáról
(az értesítés a C(2011) 9517. számú dokumentummal történt)
(EGT-vonatkozású szöveg)
(2012/31/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 4. cikke (5) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 3. cikke (5) bekezdésére,
mivel:
(1)
A 91/496/EGK irányelv előírja a harmadik országokból az Unióba behozott állatok tagállamok általi állat-egészségügyi ellenőrzését.
(2)
A 97/78/EK irányelv előírja a harmadik országokból az Unióba behozott egyes állati eredetű és növényi termékek állat-egészségügyi ellenőrzését.
(3)
Ezek az irányelvek előírják, hogy a tagállamok vámhatóságai csak abban az esetben engedélyezhetik az érintett állatok és termékek Unióba irányuló behozatalát, ha a határállomásokon elvégzett állat-egészségügyi ellenőrzéseket kielégítő eredménnyel elvégezték.
(4)
A 2007/275/EK bizottsági határozat (3) előírja, hogy az I. mellékletében felsorolt állatokat és termékeket a határállomásokon a 91/496/EGK és a 97/78/EK irányelv rendelkezéseinek megfelelően állat-egészségügyi ellenőrzésnek (a továbbiakban: állat-egészségügyi ellenőrzések) kell alávetni.
(5)
Az állat-egészségügyi ellenőrzéseknek alávetendő állatoknak és termékeknek egyértelműen azonosíthatóaknak kell lenniük. Ezért a 2007/275/EK határozat I. mellékletében szereplő jegyzéket összhangba kell hozni a nem emberi fogyasztásra szánt állati melléktermékekre és a belőlük származó termékekre vonatkozó egészségügyi szabályok megállapításáról és az 1774/2002/EK rendelet hatályon kívül helyezéséről szóló, 2009. október 21-i 1069/2009/EK európai parlamenti és tanácsi rendeletben (állati melléktermékekre vonatkozó rendeletben) (4) és a nem emberi fogyasztásra szánt állati melléktermékekre és a belőlük származó termékekre vonatkozó egészségügyi szabályok megállapításáról szóló 1069/2009/EK európai parlamenti és tanácsi rendelet végrehajtásáról, valamint a 97/78/EK tanácsi irányelvnek az egyes minták és tételek határon történő állat-egészségügyi ellenőrzése alóli, az irányelv szerinti mentesítése tekintetében történő végrehajtásáról szóló, 2011. február 25-i 142/2011/EU bizottsági rendeletben (5) szereplő terminológiával és hivatkozásokkal.
(6)
A 2007/275/EK határozat I. melléklete megállapítja a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletben (6) előírt Kombinált Nómenklatúra (KN) szerint felsorolt állatok és termékek jegyzékét; e jegyzék szolgál első referenciaként azon szállítmányok kiválasztásához, amelyeket az állat-egészségügyi ellenőrzéseknek alá kell vetni.
(7)
Az említett rendeletben meghatározott KN-kódokat a 2007/275/EK határozat elfogadása óta már többször frissítették. Az állati eredetű termékek KN-kódjai jelentősen megváltoztak. Ezenkívül a 1228/2010/EU bizottsági rendelettel (7) módosított 2658/87/EGK rendelet I. melléklete KN-kódokat vezetett be meghatározott árumozgásokra, például a hajók ellátására szolgáló árukra vonatkozóan. Mivel ezek a KN-kódok állati eredetű termékekre is vonatkozhatnak, szerepelniük kell a 2007/275/EK határozat I. mellékletében foglalt jegyzékben.
(8)
A Traces-rendszer bevezetéséről és a 92/486/EGK határozat módosításáról szóló, 2004. március 30-i 2004/292/EK bizottsági határozattal (8) létrehozott uniós kereskedelmi ellenőrző és szakértői rendszer (TRACES) az állatokat és az állati eredetű termékeket eredetileg a KN négy számjegyű vámtarifaszámaival jelölte. A TRACES-t később aktualizálták, és jelenleg bizonyos állatokat és állati eredetű termékeket a KN hat vagy nyolc számjegyű alszámaival lehet azonosítani az áruk téves besorolásának elkerülése érdekében. A 2007/275/EK határozat I. mellékletében szereplő jegyzék vonatkozó utalásait ennek megfelelően módosítani kell.
(9)
Bizonyos KN-kódok esetében a 2007/275/EK határozat a KN adott árucsoportjába vagy vámtarifaszáma alá tartozó termékeknek csak egy részére vonatkozóan tartalmaz rendelkezéseket. Ezekben az esetekben az említett határozat I. mellékletében található jegyzék 3. oszlopában az alkalmazandó uniós állat-egészségügyi jogszabályra vonatkozó utalás áll és az állat-egészségügyi ellenőrzés által érintett állatokra és termékekre vonatkozó részletek szerepelnek. Tekintettel az 1069/2009/EK rendeletben és a 142/2011/EU rendeletben jelenleg szereplő terminológiára és hivatkozásokra, a 2007/275/EK határozatban szereplő, említett hivatkozásokat frissíteni kell, a hatályos uniós jogszabályok figyelembevétele érdekében.
(10)
Az uniós jogszabályok következetességének érdekében a 2007/275/EK határozat I. mellékletében szereplő jegyzéket a KN-kódok legutóbbi módosítása és a jegyzék 3. oszlopában megadandó szükséges hivatkozások figyelembevétele érdekében frissíteni kell.
(11)
A 2007/275/EK határozat I. mellékletében szereplő jegyzék helyébe tehát az e határozat mellékletében szereplő jegyzéknek kell lépnie. A 2007/275/EK határozatot ezért ennek megfelelően módosítani kell.
(12)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2007/275/EK határozat I. melléklete helyébe e határozat mellékletének szövege lép.
2. cikk
Ezt a határozatot 2012. január 1-től kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2011. december 21-én.

Labels: 3
17
6